夜聞故梓州韋使君明當引紼感而成章
作者：蘇頲
朝代：唐

paragraphs: 惻矣南鄰問，冥然東岱幽。
里閈寧相杵，朝歎忽遷舟。
君心惟伯仲，吾人復款遊。
對連時亦早，交喜歲纔周。
序發扶陽贈，文因司寇酬。
詎期危露盡，相續逝川流。
臥疾無三弔，居閑有百憂。
振風吟鼓夕，明月照帷秋。
蘚駁題詩館，楊疎奏伎樓。
共將歌笑歎，轉爲弟兄留。
感物存如夢，觀生去若浮。
余非忘情者，雪涕報林丘。